Liittovaltion poliisin mukaan Saksan viranomaiset tutkivat 40 tapausta, joissa Isis-taistelijoiden uskotaan saapuneen maahan pakolaisvirran mukana. Poliisin mukaan terroriepäiltyjä saatetaan salakuljettaa maahan järjestelmällisesti.

Uutistoimisto Reutersin mukaan terroriepäilyjen määrä on tuplaantunut Saksassa vuoden alusta, mikä voi nostaa terroriuhan tasoa Saksassa. Tähän mennessä Isisin terrori-iskut ovat kohdistuneet Saksan naapurimaihin Ranskaan ja Belgiaan.

Saksan liittotasavallan keskusrikospoliisin tiedottajan mukaan varoituksia mahdollisista ääriliikkeiden edustajista joita olisi tullut maahan pakolaisvirran mukana mahdollisesti kaikkiaan jopa 369, joista jatkotutkintaan asti on edennyt 40 tapausta. Tammikuun alkupuolella varoituksia oli 213 ja tutkimuksia käynnissä 18.

– Saksan turvallisuusviranomaiset ovat saaneet viitteitä siitä, että terroristijärjestöjen jäseniä ja kannattajia salakuljetetaan Saksaan järjestäytyneellä tavalla, jotta hyökkäyksiä saataisiin organisoitua myös Saksassa, BKA:n tiedottaja sanoi Reutersin mukaan.

Saksan hallitus on aiemmin vähätellyt riskiä siitä, että Isis-taistelijoita saapuu Eurooppaan tulevan siirtolaisten mukana. Hallituksen asenteen on arvioitu johtuvan siitä, että Saksassa on tahdottu osittain välttää lisäämästä kansalaisten pakolaisvirtaan liittyvää huolta. Siirtolaisia saapui Saksaan viime vuoden aikana yli miljoona.

Saksalaisten terroripelko on kuitenkin kasvanut Pariisin marraskuisten iskujen jälkeen. Saksan tiedustelupalvelun BfV:n johtaja Hans-Georg Maassen kertoi jo helmikuussa tiedustelupalvelun saaneen runsaasti vihjeitä Isis-taistelijoista Saksassa olevien pakolaisten joukossa.

– Ei ole salaisuus, jos sanon, että olen huolissani suuresta joukosta pakolaisia, joiden henkilöllisyys ei ole tiedossa, koska heillä ei ole henkilöllisyyspapereita, Maassen sanoi Reutersin mukaan viime viikolla järjestetyssä konferenssissa.